K. Tóthová, poslankyňa: (2009-02-10):
V období rokov 1992 a 1994 som bola ministerkou spravodlivosti. A z tohto titulu som dostala prehľad o súdoch, o zaťažení sudcov a aj o činnosti vojenských súdov. Už v tom čase sa hovorilo, že sudcovia vojenských súdov, tí to majú oveľa lepšie, pretože nie sú natoľko zaťažení, že aj problematika, ktorou sa zaoberajú, nie je tak široká ako u ostatných sudcov, najmä sudcov, ktorí začali rozhodovať vo veciach správnych, čo sú problémy a početnosť predpisov takmer až, ako poslucháči právnickej fakulty niekedy zvyknú hovoriť, bezbrehé predpisy, ktoré sa dynamicky menia, pričom oni musia rozhodovať podľa predpisov v čase konania, keď došlo k činu, o ktorom sa rozhoduje. Takže skutočne už v tom čase sa uvádzalo, že vojenskí sudcovia, tí to majú oveľa ľahšie a majú to krásne. Po vyňatí z jurisdikcie vojenských súdov príslušníkov polície skutočne, ako to povedala pani poslankyňa Laššáková, okruh problémov, ktoré môžu vyvolať subjekty, sa výrazne zúžil. Ak vezmeme do úvahy, neviem, či už bolo schválené, ale viem o tom, že bolo pripravované  uznesenie vlády, podľa ktorého sa počet príslušníkov ozbrojených síl zo 14 000 má znížiť na 8 000, tak tu už začína byť úplne jasné, že početnosť a nápady na vojenské súdy ešte výrazne sa znížia. To, čo hovoril pán generál a poslanec Vestenický o výcviku vojakov a o zlepšovaní sa vzťahov ap., to všetko mi hovorí práve opačne, že zlepšovaním a zintenzívňovaním činnosti  ozbrojených zborov budú delikty príslušníkov ozbrojených síl sa zmenšovať, teda znižovať. Ak sa zlepšuje riadenie, zlepšuje sa disciplína ap., tak delikvencia bude sa znižovať. Je veľmi známy problém s vymožiteľnosťou práva na súdoch. Je veľmi známe, že sudcovia sú doslova v niektorých kauzách a v niektorých oblastiach až preťažení. Keď jeden sudca mesačne končí 28 až 30 káuz, samozrejme, nemyslím tu tie megakauzy na trestných súdoch, kde senát rieši jeden prípad aj niekoľko mesiacov, ale v priemere ide o 25 až 30 káuz, potom, keď sa pozrieme na efektívnosť činnosti sudcov vojenských súdov, vidno, že v priemere na každého sudcu vychádza 0,3 kauzy. Vážení, tu skutočne je to do očí bijúci nepomer, do očí bijúci nepomer. Preto veľmi podporujem navrhovanú zmenu a vôbec nesúhlasím s tým, že nebudú vojenskí sudcovia súdiť vojenské veci. Veď to nie je pravda, nie je pravda, že sa absolútne v každom okrese vytvorí nový vojenský alebo budú tam vojenské veci podliehať. To tiež nie je pravda. Im tie kauzy ostanú. Opakujem, vojenskí sudcovia, ktorí sú dnes ako špeciálne vojenskí sudcovia, ostanú špecializovaní na veci vojenské. Ten istý počet 20 sudcov, ktorý je dnes, aj v budúcnosti bude súdiť vojenské veci. Čiže všetko, čo sa tu uvádzalo v prospech, aby vojenskí sudcovia súdili vojenské veci, ostáva zachované. Tak ja nerozumiem, v čom je problém. Problém je len v tom, že im budú pridelené niektoré trestné veci, aby vôbec sa rozložilo a urýchlilo trestné konanie na súdoch. Veď to nie je možné, aby u sudcov, ktorí riešia a pracujú, ich výkonnosť bola 0,3 kauzy mesačne a vedľa boli sudcovia, ktorí musia tak končiť 25 až 30 káuz. Veď to je do očí bijúci nepomer. Takže nevidím, v čom je problém. Vidím v tom zefektívnenie činnosti súdnictva. A čo nie je zanedbateľné, pretože boli aj finančné dopady vyčíslené, pretože každý legislatívny návrh musí mať vyčíslené finančné dopady, ktoré prekontroluje ministerstvo financií, je, že táto legislatívna úprava prináša úsporu plus-mínus 20 mil. korún. A, vážení, v súčasnej situácii finančnej a hospodárskej krízy ja si myslím, že každá koruna je dobrá. Niekto povie, čo je to v štátnom rozpočte 20 mil. Ale, vážení, aj najväčšie more sa skladá z malých kvapiek. A preto kde možno, aj tieto kvapky, ak možno, treba podchytiť. Opakujem, dvadsaťmiliónová úspora hovorí v prospech tohto legislatívneho návrhu popri dôvodoch, ktoré som pred chvíľou uviedla. Preto tento legislatívny návrh ako bývalá ministerka spravodlivosti bez akéhokoľvek problému a pochybností s plným svedomím a vedomím podporím a verím, že podporia ho aj kolegovia z klubu Ľudovej strany – HZDS. Ďakujem za pozornosť.